## Pravilnik o evidenciji zadruga, zadružnih saveza i ostalih članova Hrvatskog saveza zadruga

### NN 56/2012 (17.5.2012.), Pravilnik o evidenciji zadruga, zadružnih saveza i ostalih članova Hrvatskog saveza zadruga

MINISTARSTVO PODUZETNIŠTVA I OBRTA

1392

Na temelju članka 50. stavak 2. Zakona o zadrugama (»Narodne novine«, broj 34/11) ministar poduzetništva i obrta donosi

PRAVILNIK

O EVIDENCIJI ZADRUGA, ZADRUŽNIH SAVEZA I OSTALIH ČLANOVA HRVATSKOG SAVEZA ZADRUGA

Članak 1.

Ovim Pravilnikom propisuju se obrasci i način vođenja Evidencije zadruga, zadružnih saveza i ostalih članova Hrvatskog saveza zadruga kao središnje baze podataka zadruga i zadružnih saveza.

Članak 2.

Evidencija se sastoji od evidencijskih listova zadruga, zadružnih saveza i ostalih članova i propisane prateće dokumentacije.

Članak 3.

Evidencijski list se vodi u elektroničkom obliku kroz računalni program za vođenje baze podataka i u pisanom obliku u registarskim ulošcima, odvojeno za zadruge, zadružne saveze i ostale članove.

Evidencijski listovi se vode na odgovarajućim obrascima i to:

– Obrazac EZ za zadruge

– Obrazac EZS za zadružne saveze

– Obrazac EOČ za ostale članove

Navedeni obrasci otisnuti su u prilogu ovog Pravilnika i čine njegov sastavni dio.

Članak 4.

Za zadruge i zadružne saveze propisanu prateću dokumentaciju čine:

– Rješenje o upisu u sudski registar i svaka izmjena toga rješenja.

– Obavijest o razvrstavanju poslovnog subjekata prema važećoj Nacionalnoj klasifikaciji djelatnosti koju dostavlja zadruga/ zadružni savez.

– Odluka Skupštine o imenovanju predsjednika Skupštine zadruge/zadružnog saveza koju dostavlja zadruga/zadružni savez.

– Tabelarni popis članova zadruge/zadružnog saveza koji dostavlja zadruga/zadružni savez.

– Tabelarni popis treba sadržavati:

– a) Ime, prezime i OIB za fizičke osobe

– b) Tvrtku/naziv i OIB za pravne osobe.

Članak 5.

Za ostale članove Hrvatskog saveza zadruga, propisanu prateću dokumentaciju čini Rješenje o upisu u sudski ili drugi posebni registar.

Članak 6.

Zadruge, zadružni savezi i ostali članovi Hrvatskog saveza zadruga odgovorni su za istinitost i vjerodostojnost podataka iz dostavljenih dokumenata.

Hrvatski savez zadruga odgovoran je za ažurnost i usuglašenost podataka u bazi podataka i registarskom ulošku temeljem dostavljenih evidencijskih listova i ostalih dokumenata.

Članak 7.

Hrvatski savez zadruga dužan je sigurnosnu kopiju računalne baze podataka o zadrugama, zadružnim savezima i ostalim članovima izrađivati i spremati na prijenosni elektronički medij najmanje jednom tjedno.

Članak 8.

Pristup podacima u bazi podataka Hrvatskog saveza zadruga dopušten je ovlaštenim osobama Hrvatskog saveza zadruga.

Članak 9.

Izvod iz baze podataka u formi i s podacima iz Evidencijskog lista Obrasca EZ , EZS i EOČ je javno dostupan na službenim internetskim stranicama Hrvatskog saveza zadruga.

Članak 10.

Zadruge i zadružni savezi osnovani po Zakonu o zadrugama (»Narodne novine« broj 34/11) kao i oni usklađeni sa Zakonom o zadrugama (»Narodne novine« broj 34/11) dužni su dostaviti dokumentaciju iz čl. 4. ovog Pravilnika i odgovarajući obrazac (EZ ili EZS) u roku 30 dana od dana stupanja na snagu ovog Pravilnika.

Evidencijski list treba biti ispunjen od strane odgovorne osobe i ovjeren pečatom zadruge/zadružnog saveza.

Dokumentacija iz stavka 1. i stavka 2. ovog članka može se dostaviti na jedan od slijedećih načina:

– poštom

– telefaksom

– skenirano e-mailom

– osobno.

Članak 11.

Ostali članovi HSZ dostavljaju ispunjen obrazac EOČ i dokumentaciju iz članka 5. u roku 30 dana od dana donošenja odluke Skupštine HSZ o prijemu u članstvo.

Članak 12.

Zadruge i zadružni savezi dostavljaju ažuriran Evidencijski list i ažuriran tabelarni popis članova zadruge/zadružnog saveza najmanje jedanput godišnje, najkasnije do 31. 12. za tekuću godinu.

Članak 13.

Hrvatski savez zadruga u roku od tri mjeseca od dana stupanja na snagu ovoga Pravilnika u obvezi je prilagoditi program za računalno vođenje Evidencije zadruga, zadružnih saveza i ostalih osoba odredbama ovog Pravilnika.

Članak 14.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/12-01/25
Urbroj: 516-11-05/1-12-1
Zagreb, 30. ožujka 2012.

Ministar
Gordan Maras, v. r.

![](dodatni/421627.jpg)

![](dodatni/421628.jpg)

![](dodatni/437752.jpg)

Pravilnik, NN 56/2012-1392